Zille wil stadion na Wayde vernoemWayde van Niekerk (Foto: @WaydeDreamer, Twitter) Helen Zille, premier van die Wes-Kaap, het voorgestel dat die Groenpunt-atletiekstadion na die Suid-Afrikaanse Olimpiese kampioen, Wayde van Niekerk, vernoem moet word. Zille het gesê Van Niekerk se prestasies, waaronder die 400 m-wêreldrekord wat hy by die Olimpiese Spele in Rio de Janeiro, Brasilië verbreek het, verdien verering. “Dit is buitengewone prestasies, veral vir ŉ 24-jarige universiteitstudent. Ek glo dit sal behoorlik wees om mnr. Van Niekerk te vereer, deur die huidige Groenpunt-atletiekstadion na hom te vernoem. Hy het sy land, sy tuisdorp en provinsie se naam hoog gehou,” het Zille Woensdag gesê. Sy het gesê om die stadium na hom te vernoem sal nie net bloot as ŉ herinnering dien van sy ongelooflike verhaal nie, maar dit sal ook as ŉ inspirasie dien vir talle ander jongmense, om te wys “dat enigiets moontlik is, met die regte kombinasie van dissipline, harde werk en toewyding”. Zille het gesê Van Niekerk se Olimpiese prestasie is maar net deel van sy reeds indrukwekkende reeks prestasies. Hy is ŉ student aan die Universiteit van die Vrystaat in Bloemfontein. Zille het gesê sy het ŉ skrywe gerig aan Kaapstad se burgemeester, Patricia de Lilile, waarin sy voorstel dat die stadion hernoem moet word. Lees alle vorige berigte oor Wayde van Niekerk op Maroela Media.